Επτά Θανάσιμες Πεθερές

Επτά Θανάσιμες Πεθερές είναι μία ελληνική κωμική τηλεοπτική σειρά αυτοτελών επεισοδίων, παραγωγής 2003-2010, που δημιουργήθηκε από την Κάτια Κισσονέργη και προβλήθηκε από τον τηλεοπτικό σταθμό Mega Channel από τις 20 Ιανουαρίου του 2004 μέχρι τη 1 Ιουνίου του 2010. Η ιδέα της σειράς βασίζεται στο ομώνυμο βιβλίο της Νίκης Τάντση, που κυκλοφόρησε το 2003, τη σκηνοθεσία της σειράς ανέλαβε ο Γρηγόρης Πετρινιώτης ενώ την παραγωγή η εταιρεία Sonar TV.

Η σειρά παρουσιάζει τις ιστορίες διάφορων Ελληνίδων πεθερών που κάθε μία φέρει κάποιο ιδιαίτερο χαρακτηριστικό. Η κάθε ιστορία της σειράς είναι αυτοτελής και ολοκληρώνεται σε 2 ή 3 επεισόδια. Αφηγήτρια της σειράς είναι η Βίκυ Σταυροπούλου στο ρόλο ενός φαντάσματος που παρεμβαίνει και σχολιάζει κάθε ιστορία, έχοντας παρουσία σε κάθε επεισόδιο της σειράς. Οι "Επτά Θανάσιμες Πεθερές" ξεκίνησαν τη σεζόν 2003-2004 με σκοπό να ολοκληρωθούν μετά την προβολή των επτά ιστοριών, που αποτελούσαν ουσιαστικά και τις επτά ιστορίες του ομώνυμου βιβλίου της Νίκης Τάντση. Τα υψηλά ποσοστά τηλεθέασης όμως οδήγησαν τους ιθύνοντες του Mega Channel να ανανεώνουν συνεχώς τη σειρά, φτάνοντας έτσι τις επτά σεζόν προβολής. Το πρώτο επεισόδιο της σειράς προβλήθηκε στις 20 Ιανουαρίου του 2004 ενώ το τελευταίο την 1η Ιουνίου του 2010. Κατά τη διάρκεια προβολής της σειράς προβλήθηκαν συνολικά 59 διαφορετικές ιστορίες και 175 επεισόδια. Σεναριογράφοι επεισοδίων της σειράς έχουν υπάρξει η Κάτια Κισσονέργη, ο Παναγιώτης Καποδίστριας, ο Βασίλης Ρίσβας, η Δήμητρα Σακαλή, η Κωνσταντίνα Γιαχαλή, η Αργυρώ Μαργαρίτη, ο Θοδωρής Γκουγκλέρης, η Μαίρη Μουγιακάκου, ο Παντελής Καναράκης, η Ρόζυ Ρήγα, η Τζο Φράγκου, η Νικολέττα Μαρκέτου, η Ελένη Λευθεριώτη, ο Κωνσταντίνος Κατσέλης, ο Χρήστος Ντούζας, η Κατερίνα Φράππα, η Μάρω Μπουρδάκου, ο Κωνσταντίνος Ροδής, η Μελίνα Τσαμπάνη, ο Θωμάς Τσαμπάνης, ο Πέτρος Καλκόβαλης, ο Ζαχαρίας Μαυροειδής, ο Αλέξανδρος Ρήγας, ο Μάνος Ψιστάκης και ο Δημήτρης Αποστόλου. Την σκηνοθεσία των περισσότερων επεισοδίων της σειράς ανέλαβε ο Γρηγόρης Πετρινιώτης ενώ κάποια επεισόδια της σειράς σκηνοθέτησε και η Ρένα Μιχαηλίδου. Το 2008, κι ενώ η σειρά συνέχιζε την προβολή της, τα νούμερα τηλεθέασης δεν ήταν πλέον τα ίδια με τις προηγούμενες σεζόν της σειράς. Ενώ αρχικά υπήρξε σκέψη ολοκλήρωσης της σειράς τελικά ο Αλέξανδρος Ρήγας ανέλαβε το σενάριο αρκετών ιστοριών της 6ης σεζόν. Οι "Επτά Θανάσιμες Πεθερές" έδειξαν ανοδικές τάσεις στις νέες αυτές ιστορίες κι έτσι ανανεώθηκαν για 7ο κύκλο επεισοδίων. Ενώ τον Σεπτέμβριο του 2009 έγινε γνωστό από το κανάλι πως τη σεζόν 2009-2010 πρόκειται να προβληθούν επτά νέες ιστορίες ("Η Πεθερά της Οικονομικής Κρίσης", "Η Πεθερά του 1821", "Η Πεθερά Μπάτμαν", "Η Αρχαία Πεθερά", "Η Πεθερά Michael Jackson", "Η Κύπρια Πεθερά", "Η Πεθερά Lifting") τελικά προβλήθηκαν μόνο οι τέσσερις από αυτές. Ως τελευταία ιστορία της σειράς προβλήθηκε ένα special επεισόδιο στο οποίο συμμετείχαν επτά από τις πεθερές των προηγούμενων κύκλων σε ένα group therapy με την αφηγήτρια της σειράς Βίκυ Σταυροπούλου.

Οι επαναλήψεις της σειράς ξεκίνησαν το 2007 σε μορφή τηλεταινιών τρίωρης διάρκειας κάθε Σαββατοκύριακο. Από το καλοκαίρι του 2008 μέχρι σήμερα η σειρά προβάλλεται σε επανάληψη σε μορφή τηλεταινιών και στην prime time ζώνη του σταθμού. Το επεισόδιο "Η Κερκυραία Πεθερά" προβάλλεται κάθε χρόνο την ημέρα του Μεγάλου Σαββάτου από το Mega Channel. Εξαίρεση από τις επαναλήψεις της σειράς αποτελεί η ιστορία "Η Κρητικιά Πεθερά" που προβλήθηκε μόνο δύο φορές σε επανάληψη μετά την πρώτη προβολή της.